**ČESTIT BOŽIĆ**

**(studeni, 2014)**

***Tekst: Zvonko Klemenčić Mito***

***Glazba: Anđelko Igrec***

***Lektura: Aleksandra Lukavečki***

Ovaj igrokaz je u stvari božićna čestitka koju mogu izvoditi djeca predškolskog uzrasta ili prvi razred osnovne škole. Gluma nije zahtjevna, no važan je tekst. Budući da se neka dječica prvi puta pojavljuju kao glumci, bilo bi dobro da se napravi što više proba sa publikom (publika mogu biti prijatelji, roditelji…). Takve će probe malim glumcima donijeti sigurnost. Svim voditeljima i glumcima želimo puno radosti u pripremi i izvođenju ovog igrokaza, a onaj u čije ime sve ovo čine neka blagoslovi njihov rad.

Autori.

**Uloge i kostimi:**

**Čitač** – stariji učenik/ca, jer ima najviše teksta. Tekst čitača može biti nasnimljen s glazbenom podlogom (zvona, orgulje). Pri tom treba paziti da se sve dobro čuje.

**Vođa** – stariji učenik/ca ,ima zahtjevniju ulogu od ostalih (mora biti ponekad ljut, umiljat, ali uvijek glumi u skladu sa tekstom koji izgovara)

**Slovo O** – debeo, bucko, odabir njegova imena ostavljamo redatelju. Obučen kao kuhar, veseo, ima ceker ili košaru od koje se ne odvaja

**Slova T** – veseljaci, obučeni u narodne nošnje (zagorske). Svaki ima svoju pletenku iz koje si koji put i popije

**Slovo Ć**  – ima bijelu kutu, mali ćup ili kanticu za mlijeko

**Slovo Č** – obučen kao mehaničar, ima plavu kutu i čekić

**Slova I** – dva mršavka, kostimirani po volji redatelja, u ruci mogu držati svijeće

**Slovo S** – obučen kao vozač (taksist), ima kapicu, kožne rukavice i volan.

**Slovo B** – kostimiran tako da ima dva trbuha

**Slovo E** – liječnik, bijela kuta i slušalice (stetoskop)

**Slovo Ž** – obučen kao električar - kuta, u gornjem džepu ispitivač za struju u ruci kombinirke.

**Rekviziti:**

1. **glavni rekvizit: veliko slovo napisano na komadu kartona** -pričvršćeno na štap tako da ne može otpasti niti se pokidati.

2. makete kućica sa otvorom kroz koji slova izlaze (može biti i samo jedna kućica iz koje izlaze sva slova, a kućica vođe se ne mora vidjeti)

3. dvije pletenke za slova T

4. košarica za slovo O (unutra su jaja, kobasice, sir, kruh…)

5. pomoćnik koji pušta glazbu, zvučne efekte i sl. Zajedno sa stručnom osobom (osoba koja upravlja s tehnikom) sve dogovara sa redateljem

6. slova u različitim bojama koja se zalijepe na pod scene za tekstove ("BEŽI ČISTO", "ČISTE ŽITO", "ČESTIT BOŽIĆ"

Kostimi i rekviziti su predloženi samo zato jer djeca jako vole glumiti kad su kostimirana i imaju rekvizite. Ovo sve su samo prijedlozi. Svakom redatelju ostavljamo mogućnost da sam odabere kostime, rekvizite i ostala pomagala. Bilo bi najbolje, ako je to moguće, da djeca budu u nošnjama svoga kraja. Tada bi rekvizite trebali imati samo slova T (pletenke) i slovo O (ceker s hranom). Glavni rekvizit koji moraju imati sva slova je slovo na štapu koje mora imati svaka uloga. Slovo može biti od kartona, stiropora i sl. Djecu se mora upoznati da sa slovima pažljivo rukuju, da im slova ne padnu ili se na neki drugi način oštete. Redatelj neka povede računa da mu sva slova, kada postavljaju neki natpis, budu u istoj visini tako da tekst koji je postavljen publika može lako pročitati.

**Scena:**

Scena za ovaj igrokaz može biti ispred oltara. Budući da su glumci mladi i neiskusni (to im je većini prva uloga) potrebno je sve dobro pripremiti. Treba imati što više proba na samom mjestu za igrokaz. Da glumci ne bi bili zbunjeni jer se tri puta pojavljuju sa tekstom (1. puta: BEŽI ČISTO, 2. puta: ČISTE ŽITO i 3. puta: ČESTIT BOŽIĆ) bilo bi dobro da se na podu stave oznake (zalijepe ili napišu slova) za svaki tekst u drugoj boji tako da glumci uvijek stanu na pravo mjesto. Ako je pozornica dovoljni velika tada sva slova mogu biti sa svojim natpisom u jednom redu, no, ako je prostor premali, tada se natpis postavlja u dva reda. Ako je scena ispred oltara, onda se završni valcer ne može plesati, već se glumci samo ljuljaju u ritmu valcera. Svako slovo nakon što izgovori svoj tekst odlazi na mjesto koje mu je redatelj odredio.

**Uvod:** čuje se glazba na koju izlaze svi glumci bez ikakvih rekvizita ili oznaka. Kad se postave na mjesta koja im je redatelj odredio, pjevaju pjesmu "Isusov rođendan".

 **ISUSOV ROĐENDAN**

1. **Sveti je Niko odišel
Dugo ga nebude k nam
A Isusek slavil bu rođendan
Pak ne bi smel slaviti sam**
2. **Sve nas je pozval na feštu
Anđeli svi buju tam
I oslek i volek se spremaju
A slavit ga došel bu k nam**
3. **Zato svi čistimo kuću
Kaj čisto vse bude pri nas
A on veli sam: srca očistite
Jer k vam budem došel za čas**

*(4. kitica može biti refren za sve 3 kitice)*

1. **Isusek, tak bumo dobri
Teško buš prepoznal nas
Sretan ti rođendan Isusek
Popevali bumo v sav glas.**

*(Kada pjesma završi svi odlaze u svoje kućice pripreme rekvizite i čekaju glazbu za svoj izlazak.)*

**Čitač** *(uz glazbenu podlogu):*

**Draga moja djeco, velika i mala**

**Što ovamo ste došli - najljepša vam hvala!**

**I vi dobri ljudi što došli ste sa njima**

**E, baš mi je drago što toliko vas ima!**

**Slušat će te priču il' gledati bolje**

**Svi mali glumci baš su dobre volje.**

**Priča nije duga - traje pola sata,**

**I evo je, već kuca na vrata!**

**U ove dvije kućice 'vijek je radost prava**

**Mala grupa slova sada u njoj spava.**

**Kućice su male a slova puno ima**

**Stisli su se u njih - bar im nije zima.**

**Svi su uvijek veseli i lijepo se slažu**

**I uvijek kad je potrebno rado si pomažu.**

**Ponekad se zezaju pa zbijaju šale**

**Tad svašta napišu te glavice male.**

**I svog vođu imaju - taj ne spava s njima**

**Al ih uvijek pazi, bilo ljeto ili zima.**

**Imaju i slovo O - "debeli" ga zovu**

**A taj vam neku glupost uvijek smisli novu.**

**Ali dragi moji da prestanem bolje**

**Jer dolazi njihov vođa i nije dobre volje...**

*(pogleda u pravcu odakle dolazi vođa i pobjegne sa scene)*

Kad tekst čitača završi glazbena podloga se malo pojača.

Pušta se glazba za ulazak vođe. Svaka uloga ima glazbu za svoj prvi ulaz. Glazba traje prema potrebi 20-50 sekundi.

**Vođa:** *(odlučno ulazi, lupa po kućici i govori ljutito)*

**Dižite se ljenčine, spavanja je dosta**

**Za složiti čestitku još vam malo osta!**

**Svako slovo trebam sad, svak' znak mi je vrijedan,**

**Izlazite sada van, al' jedan po jedan!**

**Kada svi izađete čestitku da vidim!**

**Nemojte pred djecom da se ja postidim.**

**Svi koji gledaju jako dobro prate**

**Zato me ne zezajte kako to već znate**

Glazba (20-30 sekundi). Iz kućice izlaze dva slova **I**.

**Slovo I (prvo):**

**Mi smo slova „i“ tanki smo kak črvi**

**Zato kad se ide van - mi smo navek prvi!**

**Slovo I (drugo):**

**V zimi puno jedemo da bi bila veća**

**Al' kad dojde proljeće, tanki smo kak sveća** *(pokazuju svijeće)*

Glazba 20-30 sekundi. Iz kućice izlazi slovo **E**.

**Slovo E:**

**Malo teže idem van nije da sam lijena**

**Ali ja vam, slovo E, zgledam ko antena.**

**Lako me prepoznate, čisto ko od šale:**

**Imam jednu crtu dugu i tri crte male.**

Glazba. Iz kućice izlaze slova **Č** i **Ć.**

**Slovo Č:**

**Mi smo vam dva slova Č. Jel' da nismo grdi?**

**Jedan vam je mekani - drugi pak je trdi.**

**Slovo Ć:**

**On si nosi svoj simbol - zato čekić ima** *(slovo Č pokazuje čekić)*

**A ja pak imam ćupića** *(pokazuje kanticu)* **jer nosim mlijeko svima.**

Glazba. Iz kućice izlazi **slovo B.**

**Slovo B:**

**Smiju mi se navek svi od vuha do vuha**

**Zato jer ja, slovo B, imam dva trbuha**

**Nemojte se smijati ja sam slovo snažno** *(pokazuje mišiće)*

**Sa mnom "Božić" počinje - a to je jako važno!**

Glazba. Iz kućice izlazi slovo **S.**

**Slovo S:**

**Zavoje kad vidite: lijevo, desno, lijevo**

**Možete tad sretni biti: slova S vam evo!**

**I SRIJEDA i SUBOTA ili kakav SVETAK**

**Pa i svaka SREĆA ima moj početak.**

Glazba 40-50 sekundi. Iz kućice izlaze dva slova **T** - mašu s pletenkama, nazdravljaju, piju, nude nekome iz publike da si popije.

**Slovo T (prvo):**

**Nas dva dobro poznate, mi smo kak blizanci**

**Slova T su još od nekad vaši stari znanci.**

**Slovo T (drugo):**

**V našoj kleti v podrumu navek puna brenka**

**Al kam god mi idemo z nama je pletenka.** *(pokazuju pletenke)*

Odlaze sa scene zagrljeni i zahuškaju.

Glazba. Iz kućice izlazi slovo **Ž**.

**Slovo Ž:**

**Ja sam slovo zadnje i tak me boli glava**

**Jer tam nutra v kućici Debeli još spava.**

**Hrče baš ko prasec, opće me ne čuje**

**Valjda v svojoj glavi klobasice snuje.**

Glazba 40-50 sekundi. Iz kućice izlazi slovo **O**, ali zaboravi ceker, pa se vraća po njega, dolazi na scenu, vadi van kobasice, salamu i miriše ih, uzdiše, oblizuje se, gladi po trbuhu.

**Slovo O:**

**Ja sam slovo O, jako sam veseli**

**To je zato kaj sam fest tusti i debeli.**

**Volim jesti, spiti si, nikoga ne prosim**

**Zato navek v cekeru dosta toga nosim.** *(pokazuje ceker)*

**Vođa** *(ljutito)*:

**Nemojte se šaliti, vremena je malo**

**Ili vam do čestitke baš i nije stalo?**

**Ja ću sada čekati tu, u ovom kutu**

**A za složit čestitku dajem vam minutu** *(gleda na sat na ruci)*

**Slovo O** *(sa smiješkom polako i umiljato):*

**Nemoj biti srditi, slova se već stide**

**Sad buš videl čestitku koja tebe ide.**

**Tebi budem složil nekaj lijepo, novo**

**Hajde gazda nervozni, pročitaj si ovo:**

Glazbena podloga traje dok traje slaganje teksta. Slovo O slaže s ostalima tekst "BEŽI ČISTO". Kad slože tekst, slovo **O** ponovi:

**Hajde gazda nervozni, pročitaj si ovo:**

**Sva slova zajedno** *(glasno):*

**BEŽI ČISTO !**

**Vođa** *(žalosno):*

**Šta ste mi to složili, zar je vama isto**

**Umjesto lijepe čestitke napisati "BEŽI ČISTO"?**

**Sva slova:**

**Ti se nemoj ljutiti, to ti ne pomaže,**

**Jer za svaku čestitku Debeli nas slaže.**

**Slovo O:**

**Sad se malo strpite draga moja slova**

**Jer u mojoj glavi čestitka je nova...**

Glazbena podloga traje dok traje slaganje teksta. Slovo **O** slaže slova za tekst "ČISTI ŽITO".

**Slovo O:**

**Ako budeš srditi, ti si zemi sito**

**I sve male vrapčeke pa nek ti ...**

**Sva slova kliknu:**

**Čiste žito !**

**Vođa** *(tužno, sa molbom):*

**Sad ste me rastužili al' vas ipak volim**

**Čestitku sad složite, najljepše vas molim!**

**Isus mali dolazi, dar je Božji s neba**

**Zato njega dostojno dočekati treba!**

Glazbena podloga za čitača (kao i na uvodu).

**Čitač:**

**Nek' se malom Isusu svako od nas moli**

**Jer Spasitelj svijeta to najviše voli.**

**Isus za svoj rođendan poklone ne traži**

**Čista srca primit ga - poklon mu je najdraži.**

**Priča ide kraju al' gotova nije**

**Sad slova će izaći ali ljepše nego prije.**

**Evo, vođa ih vodi, već se zvona čuju**

**I čestitku pravu slova vam poručuju.**

**Što će sad napisati? Svaki od njih želi**

**Neka vam je Božić čestit i veseli!**

Glazba (koračnica). Sva slova po redu: Č, E, S, T, I, T, B, O, Ž, I, Ć, dolaze na svoje mjesto (pri tom se svako slovo može nakloniti publici) i slažu tekst "ČESTIT BOŽIĆ". Kad se postavi zadnje slovo Ć, glazba se stiša i svi slova podignu natpis da ga publika pročita. Zatim spuste natpise i druge rekvizite na pod i postave se za završni valcer.

Za vrijeme valcera mogu se ljuljati, a ako scena nije ispred oltara mogu i plesati.

 **VALCER ZA ISUSA**

1. **Danas smo vsi tak veseli
Jer si Ti došel k nam
Isusek, fala za poklone
A kaj da ja Tebi ve dam?**

**Ref:**

**Mi imamo valcer za Tebe
Volimo plesat ga svi
Vsa srčeka za Te kucaju
Daj, pleši ga z nama i Ti!**

1. **Prosimo te da dojdeš
K nama za božićni stol
Molili bumo, popevali
A z nama i oslek i vol**

**3. Isusek, tak još bi šteli
To naša je želja i san
Da veseli Božić ne bude
Trajal baš sam' jedan dan.**

Kad se pjeva refren nakon 3. kitice djeca podignu ruke i mašu publici.

Kad pjesma završi veselo kliknu:

**ČESTIT BOŽIĆ !**